“ก.พลังงาน” เปิดมาตรการแก้ปัญหา PM2.5 ผลักดันใช้น้ำมัน “B10-B20” ลดควันท่อไอเสีย
“กระทรวงพลังงาน” เปิดมาตรการแก้ปัญหา PM 2.5 ผลักดันใช้น้ำมัน “B10-B20” ลดควันท่อไอเสีย
“กระทรวงพลังงาน” เปิดมาตรการแก้ปัญหา PM 2.5 ผลักดันใช้น้ำมัน “B10-B20” ลดควันท่อไอเสีย
20 ธ.ค. 2562

นายสนธิรัตน์ สนธิจิรวงศ์ รัฐมนตรีว่าการกระทรวงพลังงาน เปิดเผยว่า การประชุมคณะทำงานแก้ปัญหาค่าฝุ่นละอองเกินมาตรฐาน PM 2.5 ในวันนี้ (20 ธ.ค.62) ทางกระทรวงพลังงานได้แต่งตั้งคณะทำงานแก้ปัญหา PM 2.5 ประกอบด้วย หน่วยงานในสังกัดกระทรวงพลังงาน บริษัท ปตท.จำกัด (มหาชน) หรือ PTT และการไฟฟ้าฝ่ายผลิตแห่งประเทศไทย (กฟผ.) รวมถึงหน่วยงานอื่นที่เกี่ยวข้อง เช่น กระทรวงทรัพยากรธรรมชาติและสิ่งแวดล้อม ตลอดจนผู้เชี่ยวชาญจากมหาวิทยาลัยต่างๆ เข้ามาร่วมบูรณาการในการแก้ปัญหาดังกล่าวให้กับประเทศ
โดยเบื้องต้นมาตรการที่กระทรวงพลังงานได้นำมาขับเคลื่อนเพื่อแก้ปัญหา PM 2.5 นั้น แบ่งเป็น 3 ระยะ ภายใต้ 4 มาตรการ ได้แก่ ระยะสั้น ช่วงปี 2562-2563 คือ การส่งเสริมการใช้น้ำมันดีเซล B10 และ B20 เพื่อลดการปล่อย PM2.5 จากควันท่อไอเสียรถยนต์, ระยะกลาง ช่วงปี 2563-2565 คือ การสนับสนุนโครงการโรงไฟฟ้าชุมชน เพื่อลดการเผาทิ้งวัสดุเหลือใช้ทางการเกษตร  และระยะยาว ช่วงปี 2565-2567 คือ การปรับเปลี่ยนมาตรฐานน้ำมันเป็นยูโร 5 และการส่งเสริมการใช้ยานยนต์ไฟฟ้า (EV)
สำหรับผลที่จะได้รับจากมาตรการแก้ปัญหา PM 2.5 ในช่วงระยะแรก คือ การส่งเสริมการใช้น้ำมันดีเซล B10 และ B20 นั้น ในส่วนของ B10 จะสามารถลด PM 2.5 ได้ 3.5-13%   B20 จะสามารถลดได้ 21-23%  ซึ่งปัจจุบันสถานีบริการน้ำมันดีเซล B10 มีจำนวน 411 สถานี และสถานีบริการน้ำมันดีเซล B20 มีจำนวน 2,743 สถานี
นอกจากนั้น กระทรวงพลังงานจะเร่งส่งเสริมให้เกิดการใช้รถ EV มากขึ้น โดยแนวทางหนึ่งจะเร่งรัดสร้างแรงจูงใจเพื่อให้เอกชนเข้ามาลงทุนในสถานีประจุไฟฟ้า ซึ่งเบื้องต้นคาดว่าจะได้ข้อสรุปอัตราค่าไฟฟ้าสำหรับการชาร์จที่สถานีอัดประจุไฟฟ้าอย่างเป็นรูปธรรมเร็วๆนี้
ขณะที่ในส่วนของมาตรฐานน้ำมันยูโร 5 ซึ่งเป็นการยกคุณภาพมาตรฐานน้ำมันให้สูงขึ้นนั้น จะเริ่มมีผลบังคับใช้ในวันที่ 1 ม.ค.67 ล่าสุดทางบริษัท บางจาก คอร์ปอเรชั่น จำกัด(มหาชน) หรือ BCP แจ้งว่าจะสามารถจำหน่ายน้ำมันดีเซลทุกชนิดเป็นมาตรฐานยูโร 5 ในสถานีบริการน้ำมันบางจาก พื้นที่กรุงเทพฯและปริมณฑลได้  ส่วน ปตท.แจ้งว่า น้ำมันดีเซล B10 จะเป็นมาตรฐานยูโร 5 ภายในเดือน ม.ค.63